Source: http://www.europarl.europa.eu/sides/getDoc.do?type=REPORT&reference=A6-2009-0146&language=RO
Timestamp: 2013-05-21 16:43:29+00:00

Document:
RAPORT referitor la propunerea de directivă a Parlamentului European și a Consiliului privind indicarea, prin etichetare și informații standard despre produs, a consumului de energie și de alte resurse al produselor cu impact energetic (reformare) - A6-0146/2009
Procedură : 2008/0222(COD)Stadiile documentului în şedinţăStadii ale documentului :
350k 505k
19 martie 2009PE 418.383v02-00 A6-0146/2009
referitor la propunerea de directivă a Parlamentului European și a Consiliului privind indicarea, prin etichetare și informații standard despre produs, a consumului de energie și de alte resurse al produselor cu impact energetic (reformare)
Raportoare: Anni Podimata
(Reformare - articolul 80a din Regulamentul de procedură)
ANEXĂ: AVIZUL SUB FORMĂ DE SCRISOARE AL COMISIEI PENTRU AFACERI JURIDICE
referitoare la propunerea de directivă a Parlamentului European și a Consiliului privind indicarea, prin etichetare și informații standard despre produs, a consumului de energie și de alte resurse al produselor cu impact energetic (reformare)
(2) Domeniul de aplicare al Directivei 92/75/CEE a Consiliului se limitează la aparatele de uz casnic; Planul de acțiune privind consumul și producția durabile și politica industrială durabilă a demonstrat că extinderea domeniului de aplicare al directivei la produsele cu impact energetic care au un impact asupra consumului de energie în faza de utilizare ar putea consolida eventualele sinergii dintre dispozițiile legislative existente, și în special cu Directiva 2005/32/CE a Parlamentului European și a Consiliului din 6 iulie 2005 de instituire a unui cadru pentru stabilirea cerințelor în materie de proiectare ecologică aplicabile produselor consumatoare de energie și de modificare a Directivei 92/42/CEE a Consiliului și a Directivelor 96/57/CE și 2000/55/CE ale Parlamentului European și ale Consiliului, și ar putea genera economii suplimentare de energie, precum și efecte benefice asupra mediului.
(2) Domeniul de aplicare al Directivei 92/75/CEE a Consiliului se limitează la aparatele de uz casnic; Planul de acțiune privind consumul și producția durabile și politica industrială durabilă a demonstrat că extinderea domeniului de aplicare al directivei la produsele cu impact energetic, inclusiv produsele de construcție, care au un impact direct sau indirect semnificativ asupra consumului de energie în faza de utilizare ar putea consolida eventualele sinergii dintre dispozițiile legislative existente, și în special cu Directiva 2005/32/CE a Parlamentului European și a Consiliului din 6 iulie 2005 de instituire a unui cadru pentru stabilirea cerințelor în materie de proiectare ecologică aplicabile produselor consumatoare de energie și de modificare a Directivei 92/42/CEE a Consiliului și a Directivelor 96/57/CE și 2000/55/CE ale Parlamentului European și ale Consiliului. Prezenta directivă ar trebui să completeze aplicarea Directivei 2005/32/CE, neaducându-i atingere sub nicio formă. Vizând o abordare globală și generând economii suplimentare de energie și efecte benefice asupra mediului, prezenta directivă trebuie percepută ca parte a unui cadru legislativ și mai amplu, care cuprinde Regulamentul (CE) nr. 1980/2000 al Parlamentului European și al Consiliului din 17 iulie 2000 privind sistemul comunitar revizuit de acordare a etichetei ecologice1 și Directiva 2002/91/CE a Parlamentului European și a Consiliului din 16 decembrie 2002 privind performanța energetică a clădirilor2.
2 JO L 1, 4.1.2003, p. 65.
Este important să se sublinieze faptul că prezenta directivă face parte dintr-o mult mai amplă politică a UE în domeniul eficienței energetice, care vizează obținerea unor rezultate concrete, cum ar fi obiectivul de 20% până în 2020.
(2a) Concluziile Președinției Consiliului European din 8-9 martie 2007 au subliniat necesitatea de a spori eficiența energetică în Comunitate, astfel încât să se atingă obiectivul de reducere cu 20% a consumului energetic al UE până în 2020 și au solicitat o punere în aplicare rapidă și integrală a domeniilor cheie identificate în Comunicarea Comisiei din 19 octombrie 2006 intitulată „Planul de acțiune pentru eficiența energetică: realizarea potențialului”. Planul de acțiune a pus în evidență posibilitățile enorme de economisire a energiei în sectorul produselor.
Acest nou considerent ar contribui la încadrarea măsurilor de punere în aplicare care vor urma prezentei directive în contextul corespunzător. Considerentul accentuează, de asemenea, nevoia de a acționa rapid pentru a face ca UE să fie mai eficientă din punct de vedere energetic.
(2b) Pentru a promova eficiența energetică și economisirea energiei, este esențial, de asemenea, ca UE și statele membre să confere caracter obligatoriu din punct de vedere juridic obiectivului de reducere cu 20% a consumului de energie până în 2020 și să propună și să pună în aplicare măsuri consecvente pentru a asigura îndeplinirea acestuia.
Prezenta directivă face parte dintr-o politică UE mai amplă din domeniul eficienței energetice, care ar trebui să se concretizeze prin adoptarea unui obiectiv obligatoriu de reducere cu 20% a consumului de energie până în 2020.
(3) Furnizarea de informații exacte, relevante și comparabile privind consumul specific de energie al produselor cu impact energetic poate influența opțiunea utilizatorilor finali în favoarea produselor care consumă , direct sau indirect, mai puțină energie și alte resurse esențiale în faza de utilizare , stimulând astfel fabricanții să ia măsuri de reducere a consumului de energie și de alte resurse esențiale al produselor pe care le fabrică; aceasta trebuie să încurajeze totodată , în mod indirect, utilizarea eficientă a produselor respective. În lipsa acestor informații, numai acțiunea forțelor pieței nu va reuși să promoveze utilizarea rațională a energiei și a altor resurse esențiale pentru aceste produse .
(3) Furnizarea de informații exacte, relevante și comparabile privind consumul specific de energie al produselor cu impact energetic ar trebui să influențeze opțiunea utilizatorilor finali în favoarea produselor care consumă, direct sau indirect, mai puțină energie și alte resurse esențiale în faza de utilizare, stimulând astfel fabricanții să ia măsuri de reducere a consumului de energie și de alte resurse esențiale al produselor pe care le fabrică; aceasta trebuie să încurajeze totodată, în mod indirect, utilizarea eficientă a produselor respective, în vederea realizării unui aport la atingerea obiectivului de 20% al UE în materie de eficiență energetică. În lipsa acestor informații, numai acțiunea forțelor pieței nu va reuși să promoveze utilizarea rațională a energiei și a altor resurse esențiale pentru aceste produse .
Obiectivul prezentei directive este acela de a influența producătorul pentru a introduce pe piață produse eficiente din punct de vedere energetic și pentru a oferi utilizatorilor finali informațiile necesare pentru ca aceștia să-și evalueze consumul de energie.
(3a) Întrucât clădirile sunt responsabile pentru 40% din energia utilizată în UE, iar revizuirea Directivei 2002/91/CE vizează promovarea îmbunătățirii rentabile a performanței energetice globale a clădirilor, includerea în acest context a anumitor produse de construcție cu impact energetic în domeniul de aplicare al prezentei directive ar putea facilita alegerea de către consumatorii casnici a celui mai rentabil și eficient din punct de vedere energetic produs atunci când își renovează clădirile.
Pentru a reduce emisiile, Directiva privind performanța energetică a clădirilor (2002/91/CE) este în prezent în curs de reformare. Faptul că anumite produse de construcție (de exemplu ferestrele) vor intra în domeniul de aplicare al prezentei Directive este binevenit întrucât acest lucru va asigura un sistem ușor de înțeles de etichetare energetică pentru astfel de produse, permițând consumatorilor casnici să aleagă produsul cel mai rentabil și mai eficient din punct de vedere energetic pentru renovare. Pentru a clarifica faptul că anumite produse de construcție vor intra în domeniul de aplicare al prezentei directive, se face explicit trimitere la astfel de produse ca grup.
Considerentul 3b (nou)
(3b) Pentru a asigura o anumită previzibilitate pentru producători și claritate pentru utilizatorii finali, Comisia ar trebui să actualizeze lista produselor de construcție care intră în domeniul de aplicare al prezentei directive și care, drept urmare, vor face obiectul măsurilor de punere în aplicare adoptate de statele membre.
Nu este absolut clar ce produse de construcție vor intra în domeniul de aplicare al prezentei directive (respectiv produse cu impact energetic, de exemplu ferestrele). Prin urmare, este nevoie de o evaluare din partea Comisiei care să determine ce produse de construcție pot fi considerate ca fiind vizate de definiție, pentru a se menține certitudinea juridică.
(4) Informația joacă un rol cheie în acțiunea forțelor pieței și, de aceea, este necesar să se introducă o etichetă uniformă pentru toate produsele de același tip, pentru a pune la dispoziția cumpărătorilor potențiali informații standardizate suplimentare privind costurile acestor produse din punctul de vedere al energiei consumate și al consumului de alte resurse esențiale și pentru a lua măsuri care să asigure accesul la aceste informații și utilizatorilor finali potențiali care nu văd produsul expus, neavând astfel posibilitatea de a vedea eticheta ; pentru a fi eficientă și pentru a-și atinge scopul, eticheta trebuie să fie ușor de recunoscut de către utilizatorii finali, simplă și concisă . În acest scop, consumul de energie și alte informații relevante cu privire la produse trebuie să fie măsurate în conformitate cu standardele și metodele armonizate.
(4) Informația joacă un rol cheie în acțiunea forțelor pieței și, de aceea, este necesar să se introducă o etichetă uniformă pentru toate produsele de același tip, pentru a pune la dispoziția cumpărătorilor potențiali informații standardizate suplimentare privind costurile acestor produse din punctul de vedere al energiei consumate și al consumului de alte resurse esențiale și pentru a lua măsuri care să asigure accesul la aceste informații și utilizatorilor finali potențiali care nu văd produsul expus, neavând astfel posibilitatea de a vedea eticheta ; pentru a fi eficientă și pentru a-și atinge scopul, eticheta trebuie să fie ușor de recunoscut de către utilizatorii finali, simplă și concisă . În acest scop, formatul actual al etichetei trebuie păstrat ca bază pentru a informa utilizatorii finali cu privire la eficiența energetică a produselor. Consumul de energie și alte informații relevante cu privire la produse trebuie să fie măsurate în conformitate cu standardele și metodele armonizate.
Chiar dacă trebuie recunoscut faptul că este esențial să se permită ca eticheta să fie adaptată la evoluțiile tehnologice actuale, este la fel de important să se garanteze succesul extinderii directivei oferind utilizatorilor finali un format familiar care le va permite să facă rapid și cu ușurință cele mai bune alegeri. Această posibilitate funcționează ca o motivație suplimentară, întrucât alegerea nu implică studii de piață lungi și complicate.
(5) Statele membre trebuie să monitorizeze respectarea dispozițiilor prezentei directive, acordând o atenție deosebită responsabilităților furnizorilor și distribuitorilor.
(5) Statele membre trebuie să monitorizeze cu regularitate respectarea dispozițiilor prezentei directive și să includă informațiile relevante în raportul bienal pe care sunt obligate să îl înainteze Comisiei în temeiul prezentei directive, acordând o atenție deosebită responsabilităților furnizorilor și distribuitorilor.
Progresele rapide ale tehnologiei impun ca statele membre să monitorizeze produsele incluse în prezenta directivă în mod regulat, astfel încât să se asigure că utilizatorii finali beneficiază de informații exacte.
(6) Un sistem în întregime voluntar ar însemna ca numai unele produse să fie etichetate sau furnizate împreună cu informații standard despre produs, cu riscul ca acest fapt să genereze confuzii în rândul unor utilizatori finali . Sistemul actual trebuie, prin urmare, să asigure indicarea consumului de energie și de alte resurse esențiale prin etichetare și fișe standard ale produselor pentru toate produsele implicate.
(6) Un sistem în întregime voluntar ar însemna ca numai unele produse să fie etichetate sau furnizate împreună cu informații standard despre produs, cu riscul ca acest fapt să genereze confuzii sau chiar dezinformare în rândul unor utilizatori finali. Sistemul actual trebuie, prin urmare, să asigure indicarea consumului de energie și de alte resurse esențiale prin etichetare obligatorie și fișe standard ale produselor pentru toate produsele implicate.
Dacă UE dorește să-și mențină rolul de frunte în ceea ce privește eforturile de combatere a efectelor schimbărilor climatice, este absolut necesar ca inițiativele de genul acesteia să devină obligatorii, astfel încât să se obțină cele mai bune rezultate posibile într-o perioadă limitată de timp.
(7) Produsele cu impact energetic au, în faza de utilizare, un efect asupra consumului de energie într-o mare varietate de forme , dintre care energia electrică și gazul sunt cele mai importante. Prin urmare, prezenta directivă trebuie să vizeze produsele cu impact energetic care au un impact asupra consumului de orice formă de energie.
(7) Produsele cu impact energetic au, în faza de utilizare, un efect direct sau indirect asupra consumului de energie într-o mare varietate de forme, dintre care energia electrică și gazul sunt cele mai importante. Prin urmare, prezenta directivă trebuie să vizeze produsele cu impact energetic care au un impact direct sau indirect, în faza de utilizare, asupra consumului de orice formă de energie, în conformitate cu obiectivele UE privind îmbunătățirea eficienței energetice, promovarea surselor de energie regenerabile (SER) și reducerea emisiilor de gaze cu efect de seră.
Obiectivul european de „20/20/20 până în 2020”, care prevede reduceri cu 20% ale emisiilor față de nivelurile din 1990, alături de o îmbunătățire cu 20% a eficienței energetice și o pondere de 20% a energiei regenerabile până în 2020, trebuie avut în vedere ca fundament al directivei reformate.
(8) Numai produsele cu impact energetic care au un impact semnificativ asupra consumului de energie sau, după caz, de resurse esențiale în faza de utilizare și care oferă suficiente posibilități de creștere a eficienței trebuie să facă obiectul unei dispoziții de punere în aplicare, în cazul în care furnizarea de informații prin intermediul etichetării i-ar putea stimula pe utilizatorii finali să achiziționeze produse mai eficiente .
(8) Produsele cu impact energetic care au un impact semnificativ direct sau indirect asupra consumului de energie sau, după caz, de resurse esențiale în faza de utilizare trebuie să facă obiectul unei dispoziții de punere în aplicare, în cazul în care furnizarea de informații prin intermediul etichetării i-ar putea stimula pe utilizatorii finali să achiziționeze produse mai eficiente.
Termenul „semnificativ” este prea vag și, pentru sporirea preciziei, trebuie să se facă trimitere atât la produse care sunt efectiv consumatoare de energie (impact direct), cât și la produse care, deși nu sunt consumatoare de energie în sine, pot totuși contribui într-o mare măsură la economisirea de energie (impact indirect). În același sens, este riscantă trimiterea la produse care „oferă suficiente posibilități de creștere a eficienței”, întrucât nu este clar cine și cum decide cu privire la acest lucru.
(8a) Întrucât clădirile sunt responsabile pentru 40% din consumul de energie al UE, iar, în contextul angajamentelor sale din cadrul Protocolului de la Kyoto, UE a stabilit un obiectiv de îmbunătățire cu 20% a eficienței sale energetice până în 2020, este esențial să se acorde prioritate dezvoltării măsurilor de punere în aplicare referitoare la produsele de construcție, cum ar fi ferestrele.
Obiectivul UE de îmbunătățire cu 20% a eficienței energetice până în 2020 poate fi atins dacă se intensifică renovarea clădirilor, din moment ce acestea sunt responsabile pentru 40% din consumul de energie. Consumatorii particulari își renovează adesea gospodăriile și de aceea ar trebui dezvoltat în mod prioritar un sistem simplu și inteligibil de etichetare energetică pentru produsele de construcție.
(9) În anumite state membre sunt în vigoare norme privind achizițiile publice care le impun autorităților contractante să achiziționeze produse eficiente din punct de vedere energetic. De asemenea, anumite state membre au pus în aplicare măsuri de stimulare a produselor eficiente din punct de vedere energetic. Criteriile care trebuie îndeplinite pentru ca produsele să fie eligibile pentru procedura de achiziții publice și pentru ca acestea să beneficieze de măsurile de stimulare pot să varieze considerabil de la un stat membru la altul. Stabilirea de clase sau niveluri de performanță pentru anumite produse, conform măsurilor de punere în aplicare a directivei, poate reduce fragmentarea achizițiilor publice și a măsurilor de stimulare și poate favoriza consumul de produse eficiente din punct de vedere energetic.
(9) Numărul statelor membre în care sunt în vigoare norme privind achizițiile publice care le impun autorităților contractante să achiziționeze produse eficiente din punct de vedere energetic ar trebui să fie mărit în mod continuu, până ajunge să acopere întreg teritoriul Uniunii Europene. Același lucru ar trebui să fie valabil pentru statele membre care au pus în aplicare măsuri de stimulare a produselor eficiente din punct de vedere energetic. Pentru a se evita denaturarea pieței și chiar dacă criteriile care trebuie îndeplinite pentru ca produsele să fie eligibile pentru procedura de achiziții publice și pentru ca acestea să beneficieze de măsurile de stimulare pot să varieze considerabil de la un stat membru la altul, acestea ar trebui să fie în conformitate cu obiectivele strategice ale Uniunii Europene privind eficiența energetică. Stabilirea de clase sau niveluri de performanță pentru anumite produse, conform măsurilor de punere în aplicare a directivei, poate reduce fragmentarea achizițiilor publice și a măsurilor de stimulare și poate favoriza consumul de produse eficiente din punct de vedere energetic.
Întrucât eficiența energetică reprezintă unul din elementele principale ale obiectivului de „20-20-20” al Uniunii Europene, este absolut necesar ca toate statele membre să participe la acest efort.
(11) Măsurile de stimulare pe care statele membre ar putea să le pună la dispoziție pentru promovarea unor produse eficiente ar putea constitui ajutoare de stat. Prezenta directivă nu aduce atingere rezultatelor niciunei proceduri viitoare în materie de ajutoare de stat care ar putea fi întreprinsă în acest sens în conformitate cu articolele 87 și 88 din tratat;
(11) Măsurile de stimulare pe care statele membre ar putea să le pună la dispoziție pentru promovarea unor produse eficiente ar putea constitui ajutoare de stat. Prezenta directivă nu aduce atingere rezultatelor niciunei proceduri viitoare în materie de ajutoare de stat care ar putea fi întreprinsă în acest sens în conformitate cu articolele 87 și 88 din tratat. Cu toate acestea, ajutorul de stat pentru protecția mediului și, în mod deosebit, pentru reducerea consumului de energie, care servește unui interes european comun, face obiectul unor derogări în temeiul diferitor instrumente comunitare și cu respectarea condițiilor prevăzute în acestea1;
JO C 82, 1.4.2008, p. 1
Sprijinirea eficienței energetice de către stat nu duce la denaturarea pieței, din moment ce eficiența energetică reprezintă o chestiune de interes european comun.
(12a) Dispozițiile prezentei directive referitoare la conținutul publicității ar trebui avute în vedere doar ca măsură extraordinară. Aceste dispoziții nu ar trebui, prin urmare, să limiteze publicitatea în niciun alt fel în temeiul niciunei alte dispoziții legislative comunitare.
Acest amendament are legătură cu articolul 4 punctul 2a (nou). Este esențial ca publicitatea să nu fie limitată mai mult decât este absolut necesar. Se poate provoca foarte ușor efectul bulgărelui de zăpadă atunci când se stabilesc dispoziții într-un domeniu ca cel al publicității. Prin urmare, este esențial să se sublinieze faptul că dispozițiile referitoare la publicitate, considerate relevante din punctul de vedere al utilizatorului final în contextul prezentei directive, nu justifică alte reglementări cu privire la publicitate în alte acte legislative.
(14) Comisia trebuie abilitată să adopte măsuri de punere în aplicare în ceea ce privește etichetarea și informațiile standard despre produs referitoare la consumul de energie și de alte resurse esențiale al produselor cu impact energetic. Având în vedere că aceste dispoziții au un domeniu de aplicare general și că vizează modificarea unor elemente neesențiale din prezenta directivă prin completarea acesteia, ele sunt adoptate în conformitate cu procedura de reglementare cu control prevăzută la articolul 5a din Decizia 1999/468/CE;
(14) Comisia trebuie abilitată să adopte măsuri de punere în aplicare în ceea ce privește etichetarea și informațiile standard despre produs referitoare la consumul de energie și de alte resurse esențiale al produselor cu impact energetic în faza de utilizare. Având în vedere că aceste dispoziții au un domeniu de aplicare general și că vizează modificarea unor elemente neesențiale din prezenta directivă prin completarea acesteia cu elemente neesențiale, ele trebuie adoptate în conformitate cu procedura de reglementare cu control prevăzută la articolul 5a din Decizia 1999/468/CE. Din doi în doi ani, Comisia ar trebui să înainteze Parlamentului European un raport care să vizeze UE și fiecare stat membru în parte și să conțină informații detaliate privind adoptarea măsurilor de punere în aplicare, precum și informații standard despre produs.
Parlamentul European trebuie să fie informat cu privire la opțiunile strategice și la procedura pe care Comisia alege să o urmeze, în vedere îndeplinirii rolului său instituțional. Acest raport va oferi de asemenea statelor membre informații obiective, pe care le pot folosi pentru a-și evalua comparativ performanțele.
(15a) Atunci când statele membre pun în aplicare dispozițiile relevante din prezenta directivă, acestea ar trebui să se străduiască să se abțină de la măsuri care ar putea impune obligații inutil de birocratice și de greoaie întreprinderilor mici și mijlocii (IMM-uri) și, în măsura în care acest lucru este fezabil, ar trebui să țină seama de nevoile speciale, precum și de limitele financiare și administrative ale IMM-urilor.
IMM-urile nu au aceleași resurse financiare și administrative ca întreprinderile mai mari. Mai mult, IMM-urile sunt sensibile în mod deosebit la sistemele birocratice și greoaie. De aceea este important să se accentueze importanța luării în considerare a situației vulnerabile a IMM-urilor de către statele membre atunci când pun în aplicare dispozițiile stabilite în prezenta directivă.
Articolul 1 - alineatul 1
(1) Prezenta directivă stabilește cadrul pentru armonizarea măsurilor interne privind informațiile destinate utilizatorilor finali , în special prin etichetare și informații despre produs, privind consumul de energie și de alte resurse esențiale, precum și informații suplimentare produse cu impact energetic , dând astfel posibilitatea utilizatorilor finali de a opta pentru produse mai eficiente.
(1) Prezenta directivă stabilește cadrul pentru armonizarea măsurilor interne privind informațiile destinate utilizatorilor finali, în special prin etichetare și informații despre produs, privind consumul de energie și de alte resurse esențiale în faza de utilizare, precum și informații suplimentare referitoare la produse cu impact energetic, dând astfel posibilitatea utilizatorilor finali de a opta pentru produse mai eficiente.
Ar trebui să fie clar faptul că prezenta directivă se aplică produselor cu impact energetic care au un impact semnificativ asupra consumului de energie și, după caz, de alte resurse esențiale în faza de utilizare.
Articolul 1 - alineatul 2
(2) Prezenta directivă se aplică produselor cu impact energetic care au un impact semnificativ asupra consumului de energie și, după caz, de alte resurse esențiale în faza de utilizare .
(2) Prezenta directivă se aplică produselor cu impact energetic, inclusiv produselor de construcție, care au un impact direct sau indirect semnificativ asupra consumului de energie și, după caz, de alte resurse esențiale în faza de utilizare.
Termenul „semnificativ” este prea vag și, pentru sporirea preciziei, trebuie să se facă trimitere atât la produse care sunt efectiv consumatoare de energie (impact direct), cât și la produse care, deși nu sunt consumatoare de energie în sine, pot totuși contribui într-o mare măsură la economisirea de energie (impact indirect).
Articolul 2 - liniuța 1a (nouă)
- produs de construcție: un produs cu impact energetic, folosit la construcția sau renovarea clădirilor;
Această liniuță vizează clarificarea definiției produselor de construcție făcând trimitere la lista din anexa Ia, pe care Comisia o actualizează în conformitate cu articolul 1 alineatul (3) (nou) din prezenta directivă.
Articolul 2 - liniuța 4
- „informații suplimentare” înseamnă alte informații privitoare la funcționarea și caracteristicile unui produs , care se referă la utilizarea energiei sau a altor resurse esențiale sau care ajută la evaluarea acestei utilizări;
- „informații suplimentare” înseamnă alte informații privitoare la funcționarea și caracteristicile unui produs, care se referă la utilizarea energiei pe unitate de timp sau a altor resurse esențiale, pe baza datelor cuantificabile, inclusiv a celor pentru fabricarea sa sau a oricăror altor aspecte semnificative legate de mediu, sau care ajută la evaluarea acestei utilizări;
Utilizatorii finali trebuie să dispună de toate informațiile relevante, care îi vor ajuta atunci când hotărăsc ce produs să folosească. Întrucât criteriile acestora sunt diferite (nu toată lumea hotărăște în funcție de criterii financiare), este important să li se furnizeze informații complete. Aceste informații funcționează și ca un mijloc de educare a utilizatorilor finali pentru a cunoaște mai bine impactul alegerii lor asupra mediului.
Articolul 2 - liniuța 5a (nouă)
- „impact direct” înseamnă impactul produselor care sunt efectiv consumatoare de energie;
Articolul 2 - liniuța 5b (nouă)
- „impact indirect” înseamnă impactul produselor care nu sunt consumatoare de energie, dar contribuie la economisirea de energie, fapt pentru care evaluarea performanței acestor produse se bazează pe parametri obiectivi și independenți, care nu implică o variație climatică;
Articolul 2 - liniuța 7a (nouă)
- „utilizator final” înseamnă persoana juridică sau fizică care utilizează produsul în scop profesional sau personal. Această persoană reprezintă consumatorul final al unui produs, în special persoana pentru care a fost conceput produsul, și poate fi diferită de persoana care achiziționează produsul. Această definiție vizează consumatorii particulari și grupurile de consumatori. Atunci când achiziționează produse cu impact energetic, autoritățile publice sunt, de asemenea, considerate „utilizatori finali” în sensul prezentei directive;
(b) în ceea ce privește produsele vizate de prezenta directivă, dacă există probabilitatea inducerii în eroare a utilizatorilor finali sau a creării de confuzie în rândul acestora , se interzice afișarea altor etichete, marcaje, simboluri sau inscripții care nu respectă cerințele prezentei directive și pe cele ale măsurilor de punere în aplicare din domeniu cu privire la consumul de energie sau, după caz, de alte resurse esențiale; (b) în ceea ce privește produsele vizate de prezenta directivă, dacă există probabilitatea inducerii în eroare a utilizatorilor finali sau a creării de confuzie în rândul acestora, se interzice afișarea altor etichete, marcaje, simboluri sau inscripții care nu respectă cerințele prezentei directive și pe cele ale măsurilor de punere în aplicare din domeniu cu privire la consumul de energie sau, după caz, de alte resurse esențiale în faza de utilizare;
(c) că introducerea sistemului de etichete și fișe referitoare la consumul sau la conservarea de energie este însoțită de campanii de informare educaționale și promoționale, menite să încurajeze utilizarea mai responsabilă a energiei de către utilizatorii finali ;
(c) că introducerea sistemului de etichete și fișe referitoare la consumul sau la conservarea de energie este însoțită de campanii de informare educaționale și promoționale, menite să promoveze eficiența energetică și utilizarea mai responsabilă a energiei de către utilizatorii finali;
Rolul educațional al sistemului de etichetare este extrem de important și sperăm că va contribui la dezvoltarea unui comportament mai responsabil din punct de vedere energetic, în general.
Articolul 3 – alineatul 1 – litera d - paragraful 1
(d) sunt luate măsuri corespunzătoare pentru a încuraja autoritățile responsabile cu implementarea prezentei directive să coopereze și să își furnizeze reciproc informații în vederea sprijinirii aplicării prezentei directive.
(d) sunt luate măsuri corespunzătoare pentru a încuraja autoritățile comunitare și naționale responsabile cu implementarea prezentei directive să coopereze și să își furnizeze reciproc informații în vederea sprijinirii aplicării prezentei directive.
Coordonarea dintre organismele UE și statele membre este esențială pentru succesul directivei.
Articolul 3 - alineatul 2
(2) În cazul în care un stat membru constată că un produs nu respectă toate dispozițiile pertinente prevăzute de prezenta directivă și de măsurile sale de implementare referitoare la etichetă și la fișă, furnizorul este obligat să aducă produsul la gradul de conformitate cu dispozițiile respective în condițiile stabilite de statul membru în cauză.
(2) În cazul în care un stat membru constată că un produs nu respectă toate dispozițiile pertinente prevăzute de prezenta directivă și de măsurile sale de implementare referitoare la etichetă și la fișă, furnizorul este obligat să aducă produsul la gradul de conformitate cu dispozițiile respective în conformitate cu condițiile eficiente și proporționale stabilite de statul membru în cauză. În ceea ce privește produsele care au fost deja achiziționate, consumatorii beneficiază de drepturile deja prevăzute în legislația comunitară și națională privind protecția consumatorilor, inclusiv dreptul la compensație sau la schimbarea produsului.
În cazul în care există suficiente dovezi că produsul este neconform, statul membru în cauză ia măsurile preventive care se impun.
În cazul în care există suficiente dovezi că produsul este neconform, statul membru în cauză ia, într-un termen stabilit, măsurile preventive care se impun pentru a garanta respectarea cerințelor prevăzute în prezenta directivă, luând în considerare toate daunele aduse ca rezultat al nerespectării.
În cazul în care neconformitatea persistă, statul membru ia o decizie de restricționare sau de interzicere a introducerii pe piață și/sau a punerii în funcțiune a produsului în cauză sau de garantare a retragerii de pe piață a acestuia. În cazul retragerii de pe piață a produsului sau al interzicerii introducerii pe piață a acestuia, Comisia și celelalte state membre sunt informate imediat.
În cazul unei neconformități persistente, statul membru ia o decizie de restricționare sau de interzicere a introducerii pe piață și/sau a punerii în funcțiune a produsului în cauză sau de garantare a retragerii de pe piață a acestuia. În cazul unei restricții, al retragerii de pe piață a produsului sau al interzicerii introducerii pe piață a acestuia, Comisia și celelalte state membre sunt informate imediat.
Termenii „returnare”, care înseamnă orice măsură care are drept scop realizarea returnării unui produs care a fost deja furnizat sau pus la dispoziția consumatorilor și „retragere”, care înseamnă orice măsură care are drept scop prevenirea distribuției, expunerii și oferirii către consumatori a unui produs, au fost definiți în cadrul Directivei privind siguranța generală a produselor (2001/95/CE). Dispozițiile privind supravegherea pieței trebuie consolidate pentru a asigura aplicarea corespunzătoare a prezentei directive. Trebuie să li se solicite statelor membre să ia măsuri împotriva furnizorilor și distribuitorilor neconformi, din momentul în care se observă această neconformitate.
Articolul 3 - alineatul 3
(3) La fiecare doi ani, statele membre prezintă Comisiei un raport în care oferă detalii referitoare la activitățile lor de control al implementării și la nivelul de conformare de pe teritoriul lor. (3) La fiecare doi ani, statele membre prezintă Comisiei un raport în care oferă detalii referitoare la activitățile lor de control al implementării și la nivelul de conformare de pe teritoriul lor. Statele membre se asigură că rapoartele în cauză sunt puse la dispoziția publicului. Comisia poate face precizări cu privire la detaliile conținutului comun al acestor rapoarte. Astfel de măsuri, menite să modifice elemente neesențiale ale prezentei directive prin completarea acesteia, se adoptă în conformitate cu procedura de reglementare cu control prevăzută la articolul 10 alineatul (2). Comisia poate face precizări cu privire la detaliile conținutului comun al acestor rapoarte prin stabilirea unor cerințe minime pentru un model armonizat. Astfel de măsuri, menite să modifice elemente neesențiale ale prezentei directive prin completarea acesteia, se adoptă în conformitate cu procedura de reglementare cu control prevăzută la articolul 10 alineatul (2).
Elaborarea și publicarea rapoartelor de conformitate reprezintă un mijloc prin care statele membre pot face schimb de bune practici și își pot evalua comparativ performanțele.
Articolul 4 – punctul 1
(1) informațiile privind consumul de energie electrică, de alte forme de energie și resurse esențiale, precum și informațiile suplimentare sunt aduse la cunoștința utilizatorilor finali, în conformitate cu măsurile de punere în aplicare ale prezentei directive, prin intermediul unei fișe și al unei etichete referitoare la produsele oferite utilizatorilor finali spre vânzare, închiriere, cumpărare în rate sau expuse direct sau indirect prin intermediul vânzării la distanță, inclusiv pe internet ;
(1) informațiile privind consumul de energie electrică, de alte forme de energie și resurse esențiale în faza de utilizare, precum și informațiile suplimentare sunt aduse la cunoștința utilizatorilor finali, în conformitate cu măsurile de punere în aplicare ale prezentei directive, prin intermediul unei fișe și al unei etichete referitoare la produsele oferite utilizatorilor finali spre vânzare, închiriere, cumpărare în rate sau expuse direct sau indirect prin intermediul vânzării la distanță, inclusiv pe internet;
Articolul 4 – punctul 2
(2) în ceea ce privește produsele integrate sau instalate, informațiile menționate la alineatul (1) trebuie furnizate doar în cazul în care acest lucru este prevăzut de dispoziția de aplicare aferentă;
(2) în ceea ce privește produsele integrate sau instalate, informațiile menționate la alineatul (1) trebuie furnizate în cazul în care acest lucru este prevăzut de dispoziția de aplicare aferentă;
Articolul 4 – punctul 2a (nou)
(2a) orice anunț publicitar privind un model concret al produselor cu impact energetic care fac obiectul unei măsuri de punere în aplicare în temeiul prezentei directive, în cadrul căruia sunt divulgate specificații tehnice, oferă utilizatorilor finali informațiile necesare referitoare la consumul de energie sau la economisirea de energie sau menționează clasa energetică a produsului;
Publicitatea joacă un rol central în decizia utilizatorilor finali de a achiziționa/utiliza un anume produs. Prin urmare, este esențial să li se ofere acestora aceleași informații referitoare la energie ca cele care însoțesc produsul. Trebuie remarcat faptul că măsuri similare au fost adoptate în cazul altor grupe de produse (de exemplu publicitatea pentru automobile afișează emisiile de dioxid de carbon ale modelului respectiv).
Articolul 4 – punctul 2b (nou)
(2b) orice documentație promoțională tehnică pentru produse cu impact energetic, care descrie parametrii tehnici specifici ai unui produs, cum ar fi manualele tehnice și broșurile producătorilor, fie în formă tipărită sau pusă la dispoziție pe internet, oferă utilizatorilor finali informațiile necesare referitoare la consumul de energie sau includ o trimitere la eticheta energetică a produsului;
Aceste informații suplimentare contribuie la efectuarea unei alegeri în cunoștință de cauză de către consumator înainte de achiziționarea bunului respectiv.
Articolul 5 – punctul 3 – paragraful 2
Furnizorii pun documentația tehnică în format electronic la dispoziția autorităților de supraveghere a pieței din statele membre și din cadrul Comisiei, la solicitarea acestora.
Furnizorii pun documentația tehnică în format electronic la dispoziția autorităților de supraveghere a pieței din statele membre și/sau a Comisiei, la solicitarea acestora, în termen de cel mult 30 de zile calendaristice.
Impunerea unui termen specific contribuie la funcționarea mai eficientă a sistemului de etichetare.
Articolul 5 – punctul 5
(5) pe lângă etichete, furnizorii oferă o fișă a produsului cu fiecare produs . (5) pe lângă etichete, furnizorii oferă o fișă a produsului.
Oferirea unei fișe a produsului cu fiecare produs poate genera prea multe deșeuri. Ar trebui, de asemenea, să fie permisă furnizarea unei fișe a produsului atunci când sunt livrate mai multe produse de același tip. De asemenea, o broșură despre produs poate include informațiile din mai multe fișe de produs pentru diferite tipuri de produse.
Articolul 6 – punctul 1
(1) distribuitorii afișează etichetele într-un mod adecvat și includ fișa în broșura despre produs sau în alte documente care însoțesc produsul în momentul vânzării acestuia utilizatorilor finali.
(1) distribuitorii afișează etichetele într-un mod adecvat, vizibil și lizibil, și includ fișa în broșura despre produs sau în alte documente care însoțesc produsul în momentul vânzării acestuia utilizatorilor finali.
Este important să se asigure afișarea etichetelor astfel încât utilizatorilor finali să le fie ușor să le vadă și să le citească.
Dacă produsele sunt oferite spre vânzare, închiriere sau cumpărare în rate prin comandă poștală, prin catalog , prin internet sau prin orice alt mijloc care implică faptul că eventualul utilizator final nu are posibilitatea de a vedea produsul expus, dispozițiile de punere în aplicare trebuie să prevadă faptul că acestor utilizatori finali potențiali li se asigură informațiile specificate pe etichetă și în fișă înainte de cumpărarea produsului .
Dacă produsele sunt oferite spre vânzare, închiriere sau cumpărare în rate prin comandă poștală, prin catalog , prin internet, prin telemarketing sau prin orice alt mijloc care implică faptul că eventualul utilizator final nu are posibilitatea de a vedea produsul expus, dispozițiile de punere în aplicare trebuie să prevadă faptul că acestor utilizatori finali potențiali li se asigură informațiile specificate pe etichetă și în fișă înainte de cumpărarea produsului. În cazul vânzării la distanță, dispozițiile de punere în aplicare menționează felul în care sunt afișate eticheta și fișa.
Întrucât se dezvoltă tot timpul noi forme de vânzare la distanță, măsurile de punere în aplicare trebuie să aibă un anumit grad de flexibilitate, pentru a putea viza toate posibilitățile. Ideea centrală însă rămâne aceeași: orice utilizator final ar trebui să poată profita de pe urma etichetei energetice, indiferent de metoda de achiziționare (pentru cumpărare, închiriere, utilizare etc.) a unui produs.
(1) Statele membre nu pot să interzică, să limiteze sau să împiedice introducerea pe piață sau punerea în funcțiune, pe teritoriile lor, a produselor care intră sub incidența și sunt conforme cu dispoziția aplicabilă de punere în aplicare.
(1) Statele membre nu pot să interzică, să limiteze sau să împiedice introducerea pe piață sau punerea în funcțiune, pe teritoriile lor, a produselor care intră sub incidența și sunt conforme în totalitate cu prezenta directivă și cu dispozițiile aplicabile de punere în aplicare.
Pentru a satisface prezumția de conformitate, trebuie să se asigure îndeplinirea efectivă de către statele membre a rolului de supraveghere.
Articolul 8 - alineatul 2
(2) Până la proba contrarie, statele membre consideră că etichetele și fișele sunt conforme cu dispozițiile prezentei directive și cu cele ale dispozițiilor de punere în aplicare. Statele membre solicită furnizorilor să ofere dovezi în înțelesul articolului 5 cu privire la corectitudinea informațiilor furnizate pe etichete sau în fișe, dacă există suspiciuni întemeiate că acestea sunt incorecte.
(2) În condițiile în care statele membre monitorizează în mod regulat piața și până la proba contrarie, acestea consideră că etichetele și fișele sunt conforme cu dispozițiile prezentei directive și cu cele ale dispozițiilor de punere în aplicare. Statele membre solicită furnizorilor să ofere dovezi în înțelesul articolului 5 cu privire la corectitudinea informațiilor furnizate pe etichete sau în fișe, dacă există suspiciuni întemeiate că acestea sunt incorecte.
(1) Autoritățile contractante care încheie contracte publice de aprovizionare, de lucrări sau de servicii în conformitate cu Directiva 2004/18/CE a Parlamentului European și a Consiliului, care nu sunt excluse în temeiul articolelor 12-18 din directiva respectivă, nu achiziționează produse care nu îndeplinesc nivelurile minime de performanță prevăzute de dispoziția aplicabilă de punere în aplicare.
(1) Autoritățile contractante care încheie contracte publice de aprovizionare, de lucrări sau de servicii în conformitate cu Directiva 2004/18/CE a Parlamentului European și a Consiliului, care nu sunt excluse în temeiul articolelor 12-18 din directiva respectivă, nu achiziționează produse care nu îndeplinesc nivelurile minime de performanță prevăzute de dispoziția aplicabilă de punere în aplicare, vizând cea mai înaltă clasă de eficiență, și care nu îndeplinesc criteriile prevăzute la articolul 9 alineatul (2).
Acest articol ține seama în totalitate de nevoia ca fiecare stat membru să achiziționeze produse în funcție de nevoile și situația financiară a acestuia. În același timp, dacă autoritățile publice care constituie cumpărători/utilizatori semnificativi și au capacitatea de a influența anumite piețe nu ar trebui să respecte un prag minim obligatoriu comun în ceea ce privește achizițiile lor, eficacitatea prezentei directive s-ar „anula”. Pragul comun îi va ajuta de asemenea într-un mod semnificativ pe furnizori să își planifice producția.
(ba) potențialul de economisire a energiei,
Economisirea energiei ar trebui inclusă în rândul criteriilor menționate mai sus, deoarece acestea au un rol esențial în prezenta directivă.
Articolul 9 – alineatul 2 – litera bb (nouă)
(bb) promovarea inovării, în conformitate cu Agenda strategiei de la Lisabona,
Promovarea inovării în materie de produse ar trebui inclusă în rândul criteriilor menționate mai sus, deoarece acestea au un rol esențial în prezenta directivă.
Măsurile de stimulare pot include, printre altele, credite fiscale atât pentru utilizatorii finali care folosesc produse eficiente din punct de vedere energetic, cât și pentru întreprinderile care promovează și produc astfel de produse, precum și o cotă redusă a taxei pe valoare adăugată pentru materialele și componentele care duc la îmbunătățirea eficienței energetice. Măsurile de stimulare oferite de statele membre sunt eficace și eficiente.
Acest nou alineat oferă doar câteva exemple de măsuri de stimulare care ar putea fi utilizate pentru a promova opțiunile eficiente din punct de vedere energetic.
(b) produsele disponibile pe piață care prezintă funcționalități echivalente trebuie să aibă niveluri de performanță pertinente foarte variate;
În cazul în care produse cu aceeași funcționalitate au niveluri de performanță foarte variate, ar fi mai eficient să se elaboreze măsuri de proiectare ecologică și astfel să se elimine treptat de pe piață produsele mai puțin eficiente.
(c) Comisia ține seama de legislația comunitară și de măsurile de autoreglementare pertinente, cum ar fi acordurile voluntare, care vizează să atingă obiectivele de politică mai rapid sau cu costuri mai mici decât dispozițiile obligatorii;
(c) Comisia ține seama de legislația comunitară și de măsurile de autoreglementare pertinente, cum ar fi acordurile voluntare, atunci când acestea vizează să atingă obiectivele de politică mai rapid sau cu costuri mai mici decât dispozițiile obligatorii;
Nu se poate garanta întotdeauna faptul că acordurile voluntare sau autoreglementarea vor asigura eficacitatea obiectivelor politice.
Articolul 11 – alineatul 3 – litera a
(a) ține seama de parametrii de mediu stabiliți în anexa I partea 1 la Directiva 2005/32/CE care sunt considerați ca fiind semnificativi în cadrul măsurii pertinente de punere în aplicare adoptată în temeiul Directivei 2005/32/CE și care sunt relevanți pentru utilizatorul final în faza de utilizare;
(a) ține seama de parametrii de mediu stabiliți în anexa I partea 1 la Directiva 2005/32/CE care sunt considerați ca fiind semnificativi în cadrul măsurii pertinente de punere în aplicare adoptată în temeiul Directivei 2005/32/CE;
Pentru a asigura coerența totală cu directiva privind proiectarea ecologică a produselor consumatoare de energie (în curs de revizuire), care aplică o abordare bazată pe ciclul de viață, ultima parte a frazei ar trebui eliminată, întrucât s-ar putea ca pe utilizatorii finali să-i intereseze impactul global asupra mediului al unui produs pe parcursul întregului ciclu de viață.
Articolul 11 – alineatul 3 – litera c
(c) desfășoară consultări pertinente cu părțile interesate;
(c) desfășoară consultări pertinente cu părțile interesate, inclusiv cu producătorii și furnizorii acestora;
Articolul 11 – alineatul 4 – litera d
(d) formatul și conținutul etichetei menționate la articolul 4, care, pe cât posibil, prezintă caracteristici uniforme din punctul de vedere al formatului în cadrul tuturor grupurilor de produse ;
(d) formatul și conținutul etichetei menționate la articolul 4, care, pe cât posibil, prezintă caracteristici uniforme din punctul de vedere al formatului în cadrul tuturor grupurilor de produse și sunt clar vizibile și lizibile în orice situație, menținând totodată ca bază elementele principale ale etichetei actuale (clasificarea cu scară închisă de la A la G), care sunt simplu și ușor de recunoscut; după caz, eticheta indică de asemenea și perioada de valabilitate;
Articolul 11 – alineatul 4 – litera j
(j) durata clasificării(lor) energetice, după caz;
(j) durata clasificării(lor) energetice, care nu poate depăși o perioadă de trei ani, revizuirea următoare luând în considerare ritmul inovării produsului respectiv;
Întrucât eficiența energetică constituie unul din principalele instrumente ale UE pentru combaterea schimbărilor climatice, este foarte important să se țină seama la timp de cele mai recente evoluții tehnologice.
În termen de cel mult șase luni de la intrarea în vigoare a prezentei directive, Comisia comunică Parlamentului European și statelor membre o listă a produselor prioritare, inclusiv a produselor de construcție, care sunt propuse spre etichetare, pe baza potențialului acestora de a reduce consumul de energie.
Studiul de fezabilitate este necesar pentru a garanta faptul că măsurile de punere în aplicare a directivei vor viza grupul potrivit de produse pentru rezultate optime. Comisia este responsabilă de elaborarea unei liste cu produse prioritare care trebuie etichetate, iar lista trebuie comunicată statelor membre și Parlamentului European, în vederea informării și solicitării de observații.
Până cel târziu în 2010, Comisia realizează un studiu de fezabilitate pentru a determina dacă, prin adoptarea măsurilor de punere în aplicare, eticheta trebuie de asemenea să ofere utilizatorilor finali informații cu privire la efectele semnificative ale produsului asupra consumului de energie și de alte resurse esențiale pe perioada întregului ciclu de viață al acestuia.
Statele membre prevăd norme privind sancțiunile aplicabile încălcărilor dispozițiilor de drept intern adoptate în conformitate cu prezenta directivă și cu măsurile sale de punere în aplicare și iau măsurile necesare pentru a garanta implementarea acestora. Sancțiunile prevăzute trebuie să fie efective, proporționale și disuasive. Statele membre notifică aceste dispoziții Comisiei până cel târziu la data prevăzută la articolul 13 alineatul (1) și îi comunică fără întârziere orice modificare ulterioară adusă dispozițiilor în cauză.
Statele membre prevăd norme privind sancțiunile aplicabile încălcărilor dispozițiilor de drept intern adoptate în conformitate cu prezenta directivă și cu măsurile sale de punere în aplicare și iau măsurile necesare pentru a garanta implementarea acestora. Sancțiunile prevăzute trebuie să fie efective, proporționale și disuasive. Statele membre sunt, de asemenea, responsabile pentru consolidarea protecției juridice împotriva utilizării neautorizate a etichetelor. Statele membre notifică aceste dispoziții Comisiei până cel târziu la data prevăzută la articolul 13 alineatul (1) și îi comunică fără întârziere orice modificare ulterioară adusă dispozițiilor în cauză.
Având în vedere că din ce în ce mai mulți utilizatori finali au încredere în sistemul de etichetare energetică și îl folosesc ca pe un criteriu important în luarea deciziilor, este esențial ca statele membre să se asigure că eticheta nu este utilizată în mod fraudulos.
JO C 77, 28.3.2002, p.1.
„PENTRU PRODUSE MAI BUNE ȘI ALEGERI MAI BUNE”
1. OBIECTIVUL DE EFICIENȚĂ ENERGETICĂ
Tumultul financiar mondial a demonstrat cât de fragile sunt economiilor noastre și planurile naționale, precum și marile deficiențe ale actualului sistem în a face față cu succes unei crize majore. Doar solidaritatea la nivel mondial și deciziile curajoase pot face ca lumea noastră să meargă mai departe spre un viitor durabil și să lupte împotriva pericolului reprezentat de criza mondială care poate bloca acțiunile de a construi o economie bazată pe emisii reduse de dioxid de carbon. Acesta este motivul pentru care chestiunile de mediu și, în special, eficiența energetică devin și mai importante, deoarece reprezintă un instrument important în lupta împotriva schimbărilor climatice, bazată pe metode economice viabile, deschizând, în același timp, calea pentru soluționarea actualei crize economice și sociale.
După cum a menționat recent Stern, „mai multe stimulente pentru investițiile în eficiența energetică în perioadele de recesiune și de prețuri ridicate ale petrolului, precum și finanțarea energiilor regenerabile și a celor cu emisii reduse de dioxid de carbon ar putea ajuta la stimularea economiei”. Creșterea eficienței energetice este cel mai rapid și mai rentabil mod de a reduce emisiile de gaze cu efect de seră și de a sprijini UE nu numai în îndeplinirea angajamentelor ce îi revin în temeiul Protocolului de la Kyoto, ci și în menținerea rolului de lider în lupta împotriva schimbărilor climatice. Este necesară mobilizarea publicului și a actorilor politici, precum și a actorilor de pe piață, pentru a transforma piața internă a energiei astfel încât cetățenii UE să beneficieze de cea mai eficientă infrastructură din punct de vedere energetic la nivel mondial, precum și de cele mai eficiente clădiri, echipamente casnice și procese tehnologice în acest sens. O politică eficace în domeniul eficienței energetice, atât la nivel european, cât și la nivel național, ar putea contribui semnificativ la creșterea competitivității și la crearea de locuri de muncă în UE, care sunt obiective principale ale agendei Lisabona. Cererea energetică și utilizarea energiei reprezintă parte integrantă a politicilor UE în domeniul energiei, și, prin urmare, parte a setului de priorități subliniate clar în cadrul pachetului legislativ referitor la energie și schimbările climatice. UE se confruntă în prezent cu un deficit în acest sens. În teorie, se estimează că forțele de piață vor ajunge, în timp, la cel mai eficient rezultat fără a se interveni. Astăzi, știm că acest lucru nu este posibil, având în vedere problemele sociale și de mediu majore cărora trebuie să le facem față, cum ar fi penuria energetică și schimbările climatice. Trebuie subliniat faptul că, deși este necesară diminuarea nivelului consumului pentru a face față schimbărilor climatice, fixarea unui nivel minimal de consum energetic în cadrul UE este esențială pentru a asigura un standard de viață decent – pentru a încălzi sau răci o locuință și pentru a putea trăi confortabil. Deși energia constituie o necesitate de bază, în realitate, în multe țări ale UE persoanele sărace sunt nevoite să aleagă între a plăti sume exorbitante pentru consumul de energie, acumulând astfel datorii, și a nu plăti facturile de energie, ceea ce duce, în mod inevitabil, la consecințe de altă natură.
În contextul actual, UE caută modalități imediate pentru a depăși recesiunea. Modalități care să asigure o creștere economică durabilă și oportunități de muncă solide. Raportoarea consideră că eficiența energetică este parte a soluției.
2. DIRECTIVA PRIVIND ETICHETAREA ENERGETICĂ
Directiva 92/75/CEE privind etichetarea energetică (ELD – Energy Labelling Directive), aflată în vigoare de mai bine de cincisprezece ani, este considerată un succes atât de către sectorul industrial, cât și de către organizațiile consumatorilor, dar, în același timp, aceasta nu oferă mecanisme pentru a ține pasul cu evoluțiile tehnologice și cu inovația în materie de produse. Scopul reformării directivei este, în principal, de a extinde domeniul de aplicare pentru a permite etichetarea tuturor produselor cu consum energetic din gospodărie și a celor din sectorul comercial și industrial, precum și de a extinde domeniul de aplicare al acesteia la toate produsele cu consum energetic direct sau care sunt răspunzătoare pentru consumul de energie (de exemplu, ferestrele).
Având în vedere nevoia urgentă de a oferi soluții la schimbările climatice pentru a atinge obiectivul UE de creștere a eficienței energetice cu 20% până în 2020, și pentru a raționaliza opțiunile energetice și consumul cetățenilor și întreprinderilor din UE, domeniul de aplicare al directivei în vigoare în prezent pare a fi limitat. Ținând seama de provocările și oportunitățile rezultate din promovarea produselor durabile, obiectivul nostru final trebuie să fie sprijinirea obiectivului general menționat în Comunicarea privind Planul de acțiune pentru consumul și producția durabile și politica industrială durabilă. Comisia a estimat (în Evaluarea impactului SEC(2008)2861) că etichetarea energetică a contribuit la o economisire anuală de energie de aproximativ 3 Mtep, echivalentul unei reduceri a emisiilor anuale de CO2 de 14Mt, în perioada 1996-2004. Extinderea domeniului de aplicare al ELD la toate produsele cu impact energetic ar putea însemna economisirea a 27 Mtep până în 2020, echivalentul unei reduceri a emisiilor anuale de CO2 de aproape 80Mt comparativ cu menținerea status quo-ului. Principalul obiectiv al directivei este de a permite consumatorilor să facă alegeri mai înțelepte și cu efecte mai durabile, prin informații adecvate legate de caracteristicile energetice și de mediu ale produselor, precum și prin conștientizarea impactului alegerii făcute. Toți acești factori pot contribui la crearea unor piețe mai ecologice, protejând astfel resursele naturale și mediul înconjurător. În acest scop, este necesară utilizarea unei abordări care să se refere la întregul ciclu de viață al produselor, inclusiv la aspectele energetice, dar și la principalele aspecte legate de mediu relevante.
Scopul nostru este de a netezi calea către o situație reciproc avantajoasă, atât pentru piață (stimularea inovației și a tehnologiilor durabile, păstrarea statutului de lider de piață al producătorilor din UE, oferirea de stimulente pentru îmbunătățirea procesului de producție și a gestionării deșeurilor), cât și pentru consumatori (o gamă mai largă de produse durabile și eficiente din punct de vedere energetic, consum redus de energie care să ducă la facturi de energie mai mici), precum și de a oferi soluții la provocările reprezentate de schimbările climatice.
· Domeniu de aplicare
ELD trebuie privită ca parte a unui cadrul legislativ mai larg. De aceea, este necesar să se aibă în vedere și alte propuneri legislative relevante, cum ar fi pachetul legislativ privind achizițiile publice, Directiva privind proiectarea ecologică și Directiva privind performanța energetică a clădirilor. Trebuie să analizăm modul în care se poate îmbunătăți sinergia dintre aceste directive. Cum putem crea o abordare globală pentru a construi clădiri mai bune și pentru a crea produse mai bune, din punct de vedere al economisirii atât de energie cât și de resurse financiare.
· Formatul etichetei
Există diferite propuneri legate de formatul etichetei, una dintre acestea propunând o scară numerică deschisă (de exemplu de la 1 la 7 sau de la 3 la 9, valorile superioare modificându-se în funcție de ultimele evoluții tehnologice). Recentele studii efectuate în rândul consumatorilor arată faptul că utilizatorii finali din UE sunt foarte bine informați cu privire la actualul format al etichetei, adică scara de la A la G. Acest fapt demonstrează în mod clar că majoritatea respondenților consideră scara A-G mai ușor de înțeles decât scara numerică. Pentru a asigura succesul directivei și având în vedere extinderea domeniului de aplicare la noi grupuri de produse, este important să ne bazăm pe cunoștințele deținute deja de consumatori legate de eticheta A-G, drept pentru care acest format de etichetă trebuie să rămână baza de informare a consumatorilor cu privire la eficiența energetică a produselor. · Responsabilitățile statelor membre
Dispozițiile referitoare la supravegherea pieței trebuie să fie îmbunătățite pentru a asigura punerea în aplicare adecvată și armonizată pe întreg teritoriul UE a Directivei privind etichetarea energetică și a măsurilor de punere în aplicare ale acesteia. Statele membre trebuie să aibă obligația de a lua măsuri împotriva furnizorilor și distribuitorilor care nu se conformează dispozițiilor, într-un termen stabilit (ținând cont de natura produsului și consumul de energie al acestuia) pentru retragerea obligatorie de pe piață a produselor neconforme și nu numai în cazul abaterilor repetate. De asemenea, în ceea ce privește raportul pe care statele membre trebuie să îl transmită Comisiei la fiecare doi ani și care prezintă detalii legate de măsurile de punere în aplicare, considerăm că trebuie clarificat conținutul acestora, eventual prin stabilirea – posibil voluntară – a unor cerințe minime pentru un model armonizat.
· Vânzarea la distanță Trebuie să se asigure că utilizatorii finali pot consulta informațiile complete de pe etichetă, chiar dacă produsul este achiziționat la distanță, de exemplu prin internet sau prin tele-marketing. În acest scop, este necesară consolidarea dispozițiilor referitoare la vânzarea la distanță, solicitându-se măsuri de punere în aplicare care să stabilească formatul etichetei pentru toate tipurile de vânzare la distanță.
· Cerințe de informare
În ceea ce privește publicitatea, considerăm că este extrem de important – în contextul furnizării tuturor informațiilor necesare consumatorilor – ca anunțurile publicitare referitoare la toate produsele cu impact energetic să prezinte aceleași informații care se regăsesc pe etichetă. Această cerință de informare a fost deja pusă în practică și în alte cazuri, de exemplu anunțurile publicitare referitoare la autovehicule prezintă și emisiile de dioxid de carbon ale modelului.
· Măsuri de punere în aplicare Măsurile de punere în aplicare sunt destinate să ofere utilizatorilor finali informațiile necesare prin intermediul etichetei și al fișei tehnice a produsului. Având în vedere importanța investițiilor în aparate mai fiabile, care au, în același timp, un cost de funcționare redus, solicităm Comisiei să elaboreze un studiu de fezabilitate care să ateste dacă eticheta – în urma adoptării măsurilor de punere în aplicare adecvate – ar trebui să furnizeze utilizatorilor finali și informații legate de toate efectele majore asupra mediului pe durata întregului ciclu de viață al produsului. Utilizatorii finali trebuie să poate face distincția între produsele de concepție nouă și cele de concepție mai veche care beneficiază de o etichetare pozitivă. Articolul 11 alineatul (4) litera (j) prevede că măsurile de punere în aplicare trebuie să specifice „durata clasificărilor energetice”, dar, pentru ca această dispoziție să devină mai eficientă, ar trebui modificată astfel încât măsurile de punere în aplicare să specifice data ultimei revizuiri a clasificării. Astfel, s-ar putea verifica în mod regulat evoluțiile de pe piață, pe baza datelor furnizate de comercianți. Raportoarea consideră că, în lumina progreselor tehnologice și/sau a cotei de piață a clasei de produse A, eticheta trebuie revizuită cu regularitate, cel puțin o dată la 2-3 ani.
· Achiziții publice Din moment ce sectorul public este un important cumpărător de produse cu consum energetic și de produse prin care se economisește energie, este esențial ca acesta să constituie un exemplu, oferind sectorului industrial și consumatorilor încrederea necesară privind beneficiile sistemului de etichetare. Aceasta, împreună cu posibilitatea de a oferi stimulente precise și clare (de exemplu, credite fiscale atât pentru consumatorii care achiziționează echipamente eficiente din punct de vedere energetic, cât și pentru întreprinderile care produc și promovează astfel de produse, acorduri de reducere sau eliminare a TVA-ului pentru materialele și componentele care cresc eficiența energetică a clădirilor), deoarece achiziționarea de produse ecologice ar putea duce la economii de energie importante în vederea atingerii obiectivelor UE pentru 2020. · Sancțiuni Susținem pe deplin ideea conform căreia statele membre ar trebui să impună sancțiuni și să ia toate măsurile necesare pentru a se asigura de respectarea tuturor obligațiilor. Trebuie menționat clar faptul că sancțiunile se aplică inclusiv oricărei utilizări frauduloase a etichetării. De asemenea, trebuie avută în vedere și posibilitatea de creare a unui mecanism prin care, în cazul în care se constată încălcări într-un stat membru, acestea vor fi comunicate tuturor statelor membre în care este comercializat produsul în aceleași condiții frauduloase.
Dna Angelika NIEBLER
Președinta Comisiei pentru industrie, cercetare și energie
Ref.: Propunere de reformare: Directiva Parlamentului European și a Consiliului privind indicarea, prin etichetare și informații standard despre produs, a consumului de energie și de alte resurse al produselor cu impact energetic
Comisia pentru afaceri juridice, pe care am onoarea să o prezidez, a examinat propunerea susmenționată, în conformitate cu articolul 80a, introdus în Regulamentul de procedură al Parlamentului prin decizia sa din 10 mai 2007. Alineatul (3) al articolului respectiv are următorul conținut: „În cazul în care comisia competentă pentru chestiunile juridice consideră că propunerea nu implică nicio modificare de fond în afara celor identificate ca atare, aceasta informează comisia competentă în fond cu privire la acest lucru.
În acest caz, în afara condițiilor stabilite la articolele 150 și 151, în cadrul comisiei competente în fond sunt admisibile doar amendamentele referitoare la acele părți din propunere care conțin modificări.
Totuși, amendamentele la părțile care au rămas neschimbate pot fi admise cu titlu excepțional și, de la caz la caz, de către președintele respectivei comisii dacă acesta consideră că, din motive imperative de coerență internă a textului sau de conexitate cu alte amendamente admisibile, acest lucru este necesar. Aceste motive trebuie să figureze într-o justificare scrisă a amendamentelor.”
În urma avizului Serviciului juridic al Parlamentului European, ai cărui reprezentanți au participat la reuniunile grupului de lucru consultativ care a examinat propunerea de reformare și ținând cont de recomandările raportorului pentru aviz, Comisia pentru afaceri juridice a considerat că propunerea în cauză nu cuprinde nicio modificare de fond în plus față de cele identificate ca atare în propunere sau în avizul grupului de lucru și că, în ceea ce privește codificarea dispozițiilor rămase nemodificate din documentele anterioare cu modificările respective, propunerea conține o codificare simplă a textelor existente, fără nicio modificare de fond. În plus, Comisia pentru afaceri juridice a considerat totuși, în conformitate cu articolul 80a alineatul (2) și cu articolul 80 alineatul (3), că adaptările tehnice sugerate în avizul grupului de lucru menționat mai sus au fost necesare pentru a asigura conformitatea propunerii cu regulile de reformare.
În concluzie, după discutarea problemei în cadrul reuniunii sale din 9 martie 2009, Comisia pentru afaceri juridice, cu 16 voturi pentru și nicio abținere(1), recomandă comisiei dvs., competentă în fond, să înceapă examinarea propunerii de mai sus în conformitate cu sugestiile propuse și cu articolul 80a. Cu deosebită considerație,
Au fost prezenți următorii membri: Giuseppe Gargani (președinte), Klaus-Heiner Lehne, Eva-Riitta Siitonen, Tadeusz Zwiefka, Neena Gill, Manuel Medina Ortega, Diana Wallis, Francesco Enrico Speroni, Monica Frassoni, Jean-Paul Gauzès, Kurt Lechner, Georgios Papastamkos, Gabriele Stauner, Ieke van den Burg, Vicente Miguel Garcés Ramón, Bill Newton Dunn.
Bruxelles, 27.01.2009
Propunere de directivă a Parlamentului European și a Consiliului privind indicarea, prin etichetare și informații standard despre produs, a consumului de energie și de alte resurse al produselor cu impact energetic (reformare)
COM(2008) 778 final din 13.11.2008 – 2008/0222 (COD)
Având în vedere Acordul interinstituțional din 28 noiembrie 2001 privind utilizarea mai structurată a tehnicii de reformare a actelor legislative, în special punctul 9, grupul de lucru consultativ, alcătuit din reprezentanți ai serviciilor juridice din cadrul Parlamentului European, al Consiliului și al Comisiei, s-a întrunit la 26 noiembrie și 4 decembrie 2008 în vederea examinării, printre altele, a propunerii menționate anterior prezentate de Comisie.
În cursul examinării(1) propunerii de directivă a Parlamentului European și a Consiliului de reformare a Directivei 92/75/CEE a Consiliului din 22 septembrie 1992 privind indicarea, prin etichetare și informații standard despre produs, a consumului de energie și de alte resurse la aparatele de uz casnic, grupul de lucru consultativ, de comun acord, a constatat următoarele:
1) Următoarele părți ale propunerii de reformare au fost identificate prin utilizarea fondului de culoare gri, utilizat în general pentru marcarea modificărilor substanțiale:
- la articolul 2, textul integral de la a cincia liniuță;
- la articolul 3 alineatul (1) litera (b), termenul „consumatorii” (care a fost marcat prin tăierea cu liniuța dublă) și formularea „utilizatorii finali” (care a fost încadrată de săgețile indicând adaptarea);
- la articolul 5 alineatul (6), teza finală „Fișele utilizate trebuie să fie conforme în toate privințele cu dispozițiile prezentei directive și cu cele ale directivelor de punere în aplicare” (marcată prin tăierea cu liniuța dublă);
- la articolul 7, termenii „client” și „clienți” (marcați prin tăierea cu liniuța dublă) și formulările „utilizator final” și „utilizatori finali” (încadrate de săgețile indicând adaptarea);
- la articolul 11 alineatul (4), formularea „în special” (încadrată de săgețile indicând adaptarea).
2) După data prezentării propunerii de reformare, Directiva 92/75/CEE a fost ulterior modificată prin Regulamentul (CE) nr. 1137/2008 al Parlamentului European și al Consiliului din 22 octombrie 2008 de adaptare la Decizia 1999/468/CE a Consiliului a anumitor acte care fac obiectul procedurii prevăzute la articolul 251 din tratat, în ceea ce privește procedura de reglementare cu control, publicat în Jurnalul Oficial L 311 din 21 noiembrie 2008, p.1. Având în vedere adoptarea noului act rectificativ, elementele relevante ale textului reformat ar fi trebuit să fie prezentate după cum urmează:
- între alineatele (2) și (3) ale articolului 1, formularea articolului 1 alineatul (2) din Directiva 92/75/CEE, în privința căruia se propune o eliminare, ar trebui să aibă următorul conținut: „La lista din prezentul articol se pot adăuga și alte tipuri de aparate de uz casnic. Măsurile respective, destinate să modifice elemente neesențiale ale prezentei directive, se adoptă în conformitate cu procedura de reglementare cu control menționată la articolul 10 alineatul (2)”;
- între alineatele (1) și (2) ale articolului 4, formularea articolului 2 alineatul (2) din Directiva 92/75/CEE, în privința căruia se propune o eliminare, ar fi trebuit să aibă următorul conținut: „Detaliile legate de etichetă și fișă sunt definite în directivele referitoare la fiecare tip de aparat, adoptate în conformitate cu prezenta directivă. Măsurile respective, destinate să modifice elemente neesențiale ale prezentei directive prin completarea acesteia, se adoptă în conformitate cu procedura de reglementare cu control menționată la articolul 10 alineatul (2)”;
- formularea articolului 9 din Directiva 92/75/CEE, în privința căruia se propune o eliminare completă, ar fi trebuit să aibă următorul conținut:
„Comisia adoptă și adaptează la progresul tehnic măsurile referitoare la crearea și funcționarea sistemului prin intermediul directivelor de punere în aplicare și prin adăugarea altor tipuri de aparate de uz casnic la lista de la articolul 1 alineatul (1), atunci când este probabil să se obțină economii semnificative de energie.
Măsurile destinate să modifice elemente neesențiale ale prezentei directive, inclusiv prin completarea acesteia, sunt adoptate în conformitate cu procedura de reglementare cu control menționată la articolul 10 alineatul (2).”
3) În anexa I partea B, în conformitate cu numărul de act legislativ „92/75/CEE”, ar trebui să se indice un termen limită de transpunere stabilit pentru 1 iulie 1993 și un termen limită de aplicare stabilit pentru 1 ianuarie 1994. Indicația „2009/[*]/EC” ar trebui eliminată.
În urma examinării propunerii, grupul de lucru consultativ a ajuns, de comun acord, la concluzia că propunerea nu conține nicio modificare de fond în afara celor care au fost identificate ca atare. Grupul de lucru consultativ a constatat, de asemenea, că, în ceea ce privește codificarea dispozițiilor neschimbate din actele precedente cu respectivele modificări, propunerea se limitează la o simplă codificare a actelor existente, fără modificări de fond ale acestora.
Indicarea, prin etichetare și informații standard despre produs, a consumului de energie și de alte resurse al produselor cu impact energetic (reformare)
Jan Březina, Giles Chichester, Dragoș Florin David, Pilar del Castillo Vera, Den Dover, Lena Ek, Norbert Glante, Umberto Guidoni, Fiona Hall, David Hammerstein, Rebecca Harms, Erna Hennicot-Schoepges, Mary Honeyball, Romana Jordan Cizelj, Werner Langen, Anne Laperrouze, Pia Elda Locatelli, Eluned Morgan, Reino Paasilinna, Atanas Paparizov, Francisca Pleguezuelos Aguilar, Anni Podimata, Miloslav Ransdorf, Herbert Reul, Teresa Riera Madurell, Paul Rübig, Andres Tarand, Catherine Trautmann, Claude Turmes, Nikolaos Vakalis, Adina-Ioana Vălean, Dominique Vlasto

References: articolul 80
 articolul 4
 articolul 5
 articolul 5

Articolul 1

Articolul 1

Articolul 2
 articolul 1

Articolul 2

Articolul 2

Articolul 2

Articolul 2

Articolul 3

Articolul 3

Articolul 3
 articolul 10
 articolul 10

Articolul 4

Articolul 4

Articolul 4

Articolul 4

Articolul 5

Articolul 5

Articolul 6

Articolul 8
 articolul 9

Articolul 9

Articolul 11

Articolul 11

Articolul 11
 articolul 4
 articolul 4

Articolul 11
 articolul 13
 articolul 13
 Articolul 11
 articolul 80
 articolul 80
 articolul 80
 articolul 80
 articolul 2
 articolul 3
 articolul 5
 articolul 7
 articolul 11
 articolul 251
 articolul 10
 articolul 10
 articolul 1
 articolul 10